**POGOVOR OSVOBAJA IN POVEZUJE**

**(Priprave na šolski esej za Cankarjevo tekmovanje)**

Letošnje leto je Cankarjevo tekmovanje zaznamovala drugačnost, o kateri govori knjiga Kit na plaži. Knjigo je napisal Vinko Möderndorfer, slovenski pisatelj, pesnik, dramatik, esejist, gledališki, radijski, filmski in televizijski režiser. Rodil se je leta 1958 v Celju, kjer je končal gimnazijo pedagoške smeri. Je tudi član Združenja dramskih umetnikov Slovenije. Osvojil je nagrado večernica za mladinski roman Kot v filmu in nagrado desetnico za knjigo Kit na plaži. Knjiga, ki jo obravnavamo, je izšla leta ­2016 in je namenjena mladim, kar pa ne pomeni, da se odrasli iz nje ne morejo česa naučiti.

Zgodbo pripoveduje Nika. Osmošolka je zelo pametna, ima veliko domišljije, je majhne postave in ima ogromno »galaksijo pegic« okrog nosu. Učitelje rada poimenuje s humornimi imeni. Trenira sabljanje, hodi h kiparstvu, uči se nemščino, španščino, najraje pa igra klavir. Ima veliko skrivnost, svojega brata Igorja. Lahko bi mu rekli »kit na plaži«. Igor ima dawnov sindrom. Po videzu in vedenju je drugačen od drugih. Tako kot so kiti v morju, saj so sesalci med ribami. Počutijo se nesprejete, zato naplavijo na plažo. Tudi Igorja marsikdo ne sprejme takšnega, kakršen je. Če bi si vzeli čas za pogovor ter ga bolje spoznali, bi ugotovili, da je iskren in dobrega srca.

Nikini starši ji niso ravno pomagali razumeti Igorja. Oče je bil dvojni doktor in piše celo znanstvene knjige. V pogovorih pa očitno ni bil najboljši. Niti ni imel časa zanje. Mama pa je bila v depresiji. Rada je živela na visoki nogi, neopažena, nepomembna. Igorja je imela rada, ampak skrbeti zanj ji je bilo v veliko breme. Dajala je vtis razočaranja. Razočaranja nad Igorjem? Mogoče. Ali pa samo nad tem, kam jo je pripeljalo življenje. Niki se je med vsem tem razdejanjem zdelo, da mora biti uspešna za dva. Ves čas se je trudila biti najboljša. Imela je ogromno skrivnost, ki jo je uspela obdržati več kot pol leta. Sramovala se je svojega brata. Svojega lastnega brata. Skrivnost se ni obdržala dolgo, saj resnica vedno pride na dan. Kar se je tudi zgodilo. Takrat pa se je Niki porušil svet. Sošolci so bili verjetno čisto iz sebe, saj tega niso pričakovali. Na nenapovedanem obisku pri Niki so vsi ostali brez besed. Vso to tišino je prekinil Igor. Bil je prijazen in se je na nek način poskušal predstaviti. Vmes so sošolci še kaj malega rekli, potem pa so ob prvi priložnosti odšli domov. In kot naročeno je naslednji dan to vedela že vsa šola. Zbadljivk tudi ni manjkalo. Niki to ni ravno pomagalo, vse je postalo samo še slabše. In pobegne. Pobegne pred težavami in svetom, v katerem živi. Kot da bo to kaj rešilo. Beg ne reši ničesar. Vsaj ne v tem primeru. Igorja je še vedno imela rada, ampak ga ni ravno sprejemala. Ni ga poznala. Nika je toliko stvari vedela, o Igorju pa ne prav dosti: “Dolgo časa se mi je zdelo, da ima Igor neko bolezen, ki pa bo minila, samo malo moram še potrpeti”. Izjava dokazuje, koliko iskrenih pogovorov so imeli v družin. Ne prav dosti. Šele po tem, ko so se pogovorili in je Nika zares poznala Igorja in njegov svet, ga je lahko začela sprejemati kot svojega ne ravno tipičnega brata. Konec koncev je imel Nikin oče prav: “Pamet je lepša od lepote.” Človeka ne smemo soditi po videzu, pa čeprav je drugačen. Saj vendar ni vse v lepoti in izgledu.

Avtor črpa snov iz resničnega življenja. Na primer sprejemanje drugačnosti. Obravnava naslednje motive: Nikina skrivnost, selitev, referat o kitih, beg, rob ob reki in mnoge druge. Tem kot so drugačnost, ljubezen, odnosi v družini, najstništvo mu gotovo ne bo zmanjkalo, saj se z njimi srečujemo v našem vsakdanu. Časovno knjiga povzema približno pol leta bivanja v Ljubljani.

Knjiga nam da misliti. Misliti o tem, kako morajo danes biti vsi enaki in ne sme nihče izstopati. Kar je žalostno. Lahko bi se zamislili in poskušali ljudi okrog sebe bolje spoznati, če ne drugače pa s pogovorom, »saj pogovor vedno osvobaja in povezuje.« S pogovori lahko rešimo še tako velike težave doma, v šoli, na ulici … V družini ali pa med prijatelji. Vedno. Saj smo konec koncev vsi drugačni. Noben ni enak. “Zakaj bi kdo hotel biti kot vsi ostali, če je rojen, da izstopa.” (Dr. Seuss)

**NIKA RUKŠE**

**9. razred**